Folketing
2013-10-10

Det er det, som det her lovforslag handler om. Der er to hovedelementer i lovforslaget. Det ene drejer sig om indførelse af en fælles patentdomstol og det andet om en frivillig mulighed for at søge et såkaldt enhedspatent. I forhold til enhedspatentet er der tale om et supplement til de nuværende regler. I dag kan man enten søge om et nationalt patent eller et fælles europæisk patent, som så skal valideres i alle de lande, det skal gælde i. Det siger sig selv, at det er et tungt arbejde. Fremover får virksomhederne mulighed for også at søge et enhedspatent, der på baggrund af en ansøgning gør det muligt at opnå patentbeskyttelse bredt i Europa. Danske virksomheder vil altså fremover kunne vælge at bruge de nye enhedspatenter eller gøre præcis som i dag, når de søger og forsvarer patenter. Det vil være til klar fordel for danske virksomheder uanset størrelse, og det er et initiativ, som et samlet dansk erhvervsliv og en samlet dansk fagbevægelse bakker op om.